ITDคว้า2.8พันล้าน
อิตาเลียนไทยฯ เซ็นสร้างทางรถไฟพิษณุโลกเชียงใหม่ อีก 2,800 ล้านบาท ส่วนโครงการทวายเตรียมระดมทุน 8,500 ล้านเหรียญสหรัฐ
25 ม.ค. 2555

อิตาเลียนไทยฯ เซ็นสร้างทางรถไฟพิษณุโลกเชียงใหม่ อีก 2,800 ล้านบาท ส่วนโครงการทวายเตรียมระดมทุน 8,500 ล้านเหรียญสหรัฐ
นางนิจพร จรณะจิตต์ กรรมการรองประธานบริหารอาวุโส บริษัท อิตาเลียนไทย ดีเวล๊อปเมนต์ (ITD) แจ้งตลาดหลักทรัพย์แห่งประเทศไทย (ตลท.) ว่าเมื่อวันที่ 12 ม.ค. 2555 กิจการร่วมค้าไอทีดีเอสดีพี ซึ่งประกอบไปด้วยบริษัทและบริษัท ศักดาพร ได้ร่วมลงนามในสัญญากับการรถไฟแห่งประเทศไทย เพื่อดำเนินงานก่อสร้างโครงการปรับปรุงทางรถไฟที่ไม่ปลอดภัยต่อการเดินรถ ระหว่างสถานีพิษณุโลกและสถานีเชียงใหม่ มูลค่าโครงการ 2,853 ล้านบาท (ส่วนของบริษัท 2,332 ล้านบาท) ระยะเวลาก่อสร้าง 30 เดือน
ทั้งนี้ กิจการร่วมค้าจะผลิตหรือจัดหาหมอนคอนกรีตอัดแรงในพื้นทาง พร้อมเครื่องยึดเหนี่ยวรางแบบสปริงครบชุด และเปลี่ยนหมอนคอนกรีตแทนหมอนไม้ จัดหาพร้อมเปลี่ยนรางขนาด 100 ปอนด์เอ.เชื่อมยาว และเปลี่ยนรางขนาด 100 ปอนด์ เอ.ความยาวมาตรฐาน ผลิตหรือจัดหาและเปลี่ยนทางผ่านเป็นชนิดแผ่นคอนกรีตกำลังสูงสำเร็จรูป เปลี่ยนหมอนเหล็กแทนหมอนไม้ และเปลี่ยนหมอนไม้บนสะพาน ปรับปรุงทางหลีก งานปรับปรุงด้านอาณัติสัญญาณ และอื่นๆ
สำหรับโครงการนิคมอุตสาหกรรมครบวงจรที่ทวาย ประเทศพม่า ล่าสุดนักวิเคราะห์บริษัทหลักทรัพย์ (บล.) ดีบีเอส วิคเคอร์ส (ประเทศไทย) ได้ข้อมูลจากนายสมเจตน์ ทิณพงษ์ กรรมการผู้จัดการ บริษัท ทวาย ดีเวลลอปเม้นท์ ว่า มีแผนระดมทุน 8,500 ล้านเหรียญสหรัฐ เพื่อรองรับการก่อสร้างสาธารณูปโภคและโครงสร้างพื้นฐาน การก่อสร้างโครงการท่าเรือน้ำลึกทวายในเฟสแรก
นายสมเจตน์ กล่าวว่า เม็ดเงินจำนวนดังกล่าวจะมาจากการขายหุ้น การออกตราสารหนี้ การกู้เงิน และเงินร่วมทุนจากพันธมิตร ซึ่งคาดว่าจะมาจากจีน ญี่ปุ่น และเกาหลีใต้ ภายในปลายปี 2555 ทั้งนี้การก่อสร้างเฟสแรกคาดว่าจะแล้วเสร็จภายใน 3 ปีครึ่ง